दैनिक जागरण लगातार 14वीं बार शिखर परनई दिल्ली, जागरण ब्यूरो : दैनिक जागरण के पाठकों ने अपने इस चहेते अखबार को एक बार फिर से सबसे ऊंचा मुकाम दिलवाया है। जागरण फिर देश का सबसे ज्यादा पढ़ा जाने वाला अखबार सिद्ध हुआ है। इंडियन रीडरशिप सर्वे में लगातार चौदहवीं बार दैनिक जागरण पूरे देश के अखबारों में सिरमौर रहा है। इंडियन रीडरशिप सर्वे के ताजे आंकड़ों के मुताबिक दैनिक जागरण ने पाठक संख्या में न केवल अंग्रेजी के अखबारों को बहुत पीछे छोड़ा है बल्कि वह अपने निकटतम प्रतिद्वंद्वी से भी काफी बड़े अंतर से आगे है। आईआरएस के वर्ष 2010 के पहली तिमाही के आंकड़े आज जारी हुए हैं जिसमें दैनिक जागरण को लगातार 14वीं बार देश का सबसे ज्यादा पढ़ा जाने वाला अखबार घोषित किया गया है। आईआरएस के अनुसार दैनिक जागरण के पाठकों की संख्या इसके दूसरे नंबर के प्रतिद्वंद्वी के मुकाबले दो करोड़ से भी ज्यादा है। जो यह बताने के लिए काफी है कि अपने निकटतम प्रतिद्वंद्वी के मुकाबले दैनिक जागरण ने काफी तेज गति से पाठकों के दिल में जगह बनाई है। इतना ही नहीं दैनिक जागरण पढ़ने वालों की संख्या अंग्रेजी के सबसे बड़े अखबार के पाठकों के मुकाबले चार गुना है। दैनिक जागरण के पाठकों की संख्या सभी अंग्रेजी अखबारों की कुल पाठक संख्या से भी अधिक है। इससे साबित होता है कि दैनिक जागरण ने हिंदी की बदौलत देश की नब्ज को छुआ है। दैनिक जागरण समाज के सभी प्रमुख वर्गो में समान रूप से लोकप्रिय है। इसीलिए तो आईआरएस के तहत सामाजिक आर्थिक सर्वेक्षण में इसे समाज के उच्च व मध्यम वर्ग में भी सबसे ज्यादा पढ़ा जाने वाला अखबार माना गया है। पढ़े-लिखे स्नातक वर्ग में भी दैनिक जागरण के पाठकों की अच्छी खासी संख्या है।